
I. АНОТАЦИЯ
През последните години значително нарасна броят на безстопанствените кучета, което води до рискове за здравето и живота на жителите и гостите на община Чепеларе и поставя под съмнение както европейския облик на град Чепеларе и населените места в община Чепеларе, така и хуманното отношение към животните.

На 24.01.2008 г. Народното събрание прие Закон за защита на животните (ЗЗЖ). Този закон вменява на община Чепеларе редица права и задължения по контрола на защитата и хуманното отношение към животните и третирането на домашните и безстопанствените кучета.

ЗЗЖ е в сила от 31.01.2008 и съгласно, чл. 40, ал. 1 и §4 - общинските съвети приемат програми за овладяване на популацията на безстопанствените кучета и предвиждат средства за изпълнението им в тримесечен срок от влизането в сила на ЗЗЖ..


1. Описание на проблема - големият брой безстопанствени кучета води до:

· здравни рискове за хората:
- безстопанствените кучета могат да бъдат преносители на болести, опасни за човека - бяс, ехинококоза, бруцелоза, микроспория, демодекоза и др.;


- регистрирани са случаи на ухапвания на хора от кучета.

· създаване на дискомфорт на населението:

- много хора се страхуват от кучета;


- през нощта, шумът създаван от животните смущава гражданите;


- животните са една от причините за замърсяване на градската среда;


- тежкото положение на безстопанствените кучета травмира хората, които обичат животните.

· икономическа неефективност:

- неефективните мерки, предприемани от община Чепеларе до настоящия момент за решаването на проблема са свързани с разходи, а в същото време не са постигнати реални резултати и се създава социално напрежение.

· тежко положение на безстопанствените кучета:

- кучетата страдат от различни болести, глад и студ;


-много от безстопанствените животни биват измъчвани, малтретирани и дори убивани от граждани.

2. Причини за възникването на проблема.

- Липса на адекватно и цялостно законодателство;

- Липса на контрол върху популацията на домашни кучета;

- Неефективност на прилаганите методи и несъобразяване с комплексния характер на проблема;

- Временното използване на кучета за пазачи на вили, строежи, гаражи и др., след което се изоставят.

- Липса на хуманно образование за отношението към животните и грижите, от които се нуждаят - собственикът не е подготвен за проблемите, съпровождащи отглеждането на куче, в резултат на което при възникнали трудности може да го изостави;

3. Популация на безстопанствените кучета.

Кучето достига полова зрялост на 6-8 месечна възраст, ражда 2 пъти годишно средно по 5 до 8 кученца. Очевидно е, че само няколко изгонени домашни кучета са в състояние за кратко време бързо да увеличат броя на безстопанствените кучета. Ако не се вземат навременни мерки, броят им нараства до като достигне определен максимум. Този максимум се нарича "носещ капацитет на средата" и зависи от условията на средата - количество храна, вода и възможности за подслон. При достигане на „носещия капацитет на средата" раждаемостта и смъртността на безстопанствените кучета се изравняват, което означава че броят им не се увеличава. Ако в тази ситуация се предприеме само отстраняване на безстопанствените кучета ще се предизвика освобождаване на ниши, които за кратък период ще бъдат заети от други кучета - новородени или мигриращи, т. е. ще се наблюдава временно намаляване броя на безстопанствените кучета, последвано от възстановяване, пак намаляване и възстановяване - един цикличен и непрестанен процес.

Какво става при прилагане на кастрация на безстопанствените кучета и връщането им по обитаваните от тях места?
Не се освобождават ниши, тъй като кучетата се връщат на местата, от където са взети за гратисния период, необходим за блокиране на раждаемостта - когато капацитетът на средата се ограничи от стерилни животни. Този гратисен период позволява паралелно да се наложи контрол върху домашните кучета - регистрацията им, стерилизацията на част от тях.

Следва етапът на постепенно изтегляне на кучетата в приюти, тъй като отстраняването вече не може да се компенсира от раждаемост -липсват репродуктивните животни. Броят на кучетата от улицата постепенно се редуцира до трайното изчезване на явлението "безстопанствени кучета".

Кастрация
Единственият ефективен подход за установяване на контрол върху кучешката популация:

· прилагане на кастрация, обезпаразитяване, ваксинация срещу бяс и трайна маркировка на не агресивни безстопанствените кучета и връщането им по обитаваните от тях места с редовен ветеринарномедицински надзор

· регистрация на домашните кучета и популяризиране на ползите от кастрацията им, с цел установяване на контрол върху размножаването им и предотвратяване на евентуалното им изоставяне.
Доскоро липсващата адекватна нормативна база и отсъствието на съвместни действия между местна власт, ОЗЖ и граждани бе основната причина за задълбочаване на проблема с безстопанствените кучета и невъзможност за неговото ефективно и трайно решение.
II. ЦЕЛИ И ЗАДАЧИ НА ПРОГРАМАТА

1. Цели:


1.1. Установяване на контрол върху популацията на безстопанствени и домашни кучета, като се гарантира здравето на хората, безопасността на градската среда и европейския имидж на България.


1.2. Намаляване до минимум рисковете от разпространение на заразни заболявания, които касаят хора и животни.


1.3. Развиване на чувство за отговорност у хората при отглеждането на кучета

2. Задачи:

2.1.
Овладяване броя на безстопанствените кучета до трайното изчезване на явлението "безстопанствени кучета".


2.2. Контрол върху отглеждането на домашни кучета.


2.3. Повишаване на чистотата на градската среда.


2.4.  Изготвяне и провеждане  на образователни  кампании, съгласно чл. 2 от ЗЗЖ.

III. МЕТОДОЛОГИЯ


1. Кастрация, обезпаразитяване, ваксинация срещу бяс, трайна маркировка и връщане по места на не агресивни и здрави безстопанствени кучета.


2. Евтаназия на неизличимо болни и доказано агресивни безстопанствени кучета.


3. Задомяване на безстопанствени кучета.


4. Регистрация и надзор на безстопанствените кучета.


5. Регистрация на домашните кучета.


6. Популяризиране на ползите от кастрацията на домашни кучета.


7. Контрол върху изискванията за отглеждане на домашни кучета.


8. Кампании за подобряване на чистотата градската среда.

9. Изготвяне и провеждане на образователни програми.

IV. МЕРКИ ПО:


1. Кастрация, обезпаразитяване, ваксинация срещу бяс, трайна маркировка (за кратко наричани обработка) и връщане по места на неагресивни и здрави безстопанствени кучета.


1.1 Обработката на безстопанствените кучета се извършва в приюти, стационарни или подвижни амбулатории, съгласно чл. 40 , ал. 4 от Закона за защита на животните (ЗЗЖ).


1.2.
Обработката на безстопанствените кучета се извършва за тригодишен гратисен период, съгласно § 5 от ЗЗЖ. Приоритетно се обработват женски кучета.


1.3.
Обработката се извършва на принципите на масова кастрация* по райони и във връзка с молби и сигналите на граждани.


* Принцип на масова кастрация - означава свободен лов, като от дадено място се залавят абсолютно всички възможни кучета във фертилна възраст, приоритетно женските.


1.4 Обработката на безстопанствените кучета се извършва по райони, съгласно райониране на града и в населените места от община Чепеларе


1.5. Залавянето на безстопанствени кучета се извършва съгласно чл. 42, ал. 1 от ЗЗЖ.


1.6. Транспортирането на кучетата се извършва в клетки и съгласно изискванията на чл. 42, ал.2


1.7.
Настаняването на безстопанствени кучета се извършва съгласно изискванията на чл. 46 от ЗЗЖ.


1.8.
За настанените в приют кучетата се спазват изискванията на чл. 47, ал. 1,2 ,3, 6, 7, 8 от ЗЗЖ.


2. Евтаназия на неизлечимо болни и доказано агресивни безстопанствени кучета.


Неизлечимо болни животни се подлагат на евтаназия, съгласно чл. 179, ал. 3, т. 1 от ЗВД и чл. 45 ал. 8 от ЗЗЖ.


Доказано агресивни кучета, участвали в инцидент с ухапване на човек се подлагат на евтаназия съгласно чл. 179, ал. 3, т. 4 от ЗВД.


3. Задомяване на безстопанствени кучета.


3.1.
Ръководителят на приюта разработва и прилага система за информиране на гражданите за животните, които се предлагат за отглеждане съгласно, чл. 41, ал. 6 от ЗЗЖ.


3.2.
Община Чепеларе и ОЗЖ организират публични мероприятия за задомяване на безстопанствени кучета.

4. Регистрация и надзор на безстопанствените кучета.


4.1.
Регистрация се извършва от амбулаторията и приюта, които обработват безстопанствени кучета. На всяко обработено куче се издава ветеринарномедицински паспорт, който се предоставят на отговорното по надзора лице.


4.2.
Регистрацията се извършва чрез поддържане на дневник, в който се вписват задължително следните данни за обработените кучета:

- Идентификационен номер

- Отличителни белези на животното - пол, цвят, възраст, големина

- Дата и място на залавяне

- Дата на обработката

- Дата и място на връщане

- Отговорно по надзора физическо или юридическо лице


Данните от регистъра на амбулаторията, която работи по програмата се изпращат до 5 число на всеки месец до сектор “Екология” в община Чепеларе


Надзор на обработените кучета се извършва съгласно чл. 49 и чл. 50 от ЗЗЖ.

5. Регистрация на домашни кучета.


5.1 Регистрацията на домашни кучета се извършва съгласно чл. 174 от ЗВД.


5.2. Екологичния сектор на община Чепеларе

 поддържа регистър на домашните кучета. Регистърът се изготвя, съгласно Наредба за придобиване, притежание, отглеждане на животни на територията на община Чепеларе


5.3 Таксата за домашни кучета се събира от Данъчната общинска администрация.


Организират се кампании за обработване и регистрация на кучетата, отглеждани на открито (дворни кучета в покрайнините на града, вилните зони, строежи, паркинги, предприятия и др.). В кампаниите участват общината и ОЗЖ.

6. Популяризиране на ползите от кастрацията на домашни кучета.


6.1.
Организират се кампании за разясняване на ползата от кастрацията чрез брошури, медийна кампании и др.


6.2.
Презентации на ЗЗЖ, организирани от Екологичния сектор на община Чепеларе, със съдействието на ОЗЖ по квартали за собствениците на домашни кучета.


6.3.
Съвместна работа с ветеринарните лекари по квартали.


7. Контрол върху изискванията за отглеждане на домашни кучета


7.1 Изготвяне Наредба за придобиване, притежание, отглеждане на животни на територията на община Чепеларе, от Постоянна комисията по туризъм и околна среда към ОС - Чепеларе с участието на ОЗЖ, съгласно изискванията на глава 4 от ЗЗЖ и глава 7 от ЗВД.


7.1.1. В Наредбата се определят условията за отглеждане на животни, отразяват се изискванията на ЗЗЖ и ЗВД, предвиждат се механизми за санкции и контрол, разработват се процедури за работа и финансово стимулиране на частнопрактикуващите ветеринарни лекари, които да подават регистрите на домашните кучета, съгласно чл. 174 от ЗВД и механизъм за възстановяване на стойността на трайната маркировка на кучета на социално слаби граждани, след предоставяне на необходимите документи.


7.2. Контролът върху изискванията за отглеждане на домашни кучета се извършва от сектор “Екология” на община Чепеларе, официалния ветеринарен лекар на община Чепеларе, РВМС и ОЗЖ, съгласно глава 6 от ЗЗЖ.

8. Кампании за подобряване на чистотата градската среда.


8.1.
Определяне на алеи за разходка на кучета.


8.2.
Ограждане на съществуващи детски площадки, детски градини, училища и др.


8.3.
Поставяне на кошчета за събиране на кучешки екскременти.

9. Изготвяне и провеждане на образователни програми.

9.1. Програмите се изработват и провеждат съвместно от община Чепеларе, ОЗЖ и Постоянна комисията по туризъм и околна среда към ОС – Чепеларе.
V. УЧАСТНИЦИ В ПРОГРАМАТА
Кмет, Ресорен заместник кмет, сектор “Екология” на община Чепеларе, Постоянна комисията по туризъм и околна среда към ОбС-Чепеларе, Организации за защита на животните.

1. Местна власт
1.1. Кметът или упълномощено от него лице организира реформирането в приют на наличния обект (изолатор) за обработка на кучетата по Програмата, съгласно чл. 41 от ЗЗЖ. ОС - Чепеларе определя общински терен за изграждане на приют за отглеждане на животни и тяхното задомяване или за обработка и връщане по места на животни, при спазване на Програмата.

1.2. Общинският съвет приема Програма за овладяване на популацията на безстопанствени кучета и предвижда годишен бюджет за изпълнението й, съгласно чл. 40 , ал. 1 от ЗЗЖ.


1.3. Общинският съвет гласува бюджет за изпълнени на програмата.


1.4.Общинският съвет предвижда средства за закупуване на дооборудване на амбулаторията и специализиран автомобил, съгласно чл. 40, ал. 4 от ЗЗЖ.


1.5. Постоянна комисията по туризъм и околна среда към ОС - Чепеларе участва в контрола, изработването, приема, и предлага за гласуване настоящата Програма.
2. Общинска администрация – сектор “Екология”:


2.1. изпълнява заложените мерки по програмата, съгласно утвърдения бюджет на мероприятието от ОбС – Чепеларе.


2.2. стопанисва общинския приют на територията на община Чепеларе.


2.3. обработва сигнали и жалби. Анонимни сигнали и жалби не се обработват. Жалбите за куче/та, участвало/и в инцидент с ухапване на човек се обработват приоритетно в рамките на 24 часа от подаването на сигнала. Жалбите за агресивни кучета се обработват до 48 часа от подаването им. 


2.4. съвместно със сектор “Бюджет” в община Чепеларе заделя бюджет за изпълнение на мерките по надзора на обработените кучета съгласно чл. 49 от ЗЗЖ.


2.5.
упражнява, със съдействието на официалния ветеринарен лекар на община Чепеларе, системен контрол върху извършваните дейности по Програмата в приюта, мобилните или стационарни амбулатории, стопанисвани от община Чепеларе или ОЗЖ.

2.6. съвместно с ОЗЖ провежда образователни кампании, организира медийни събития, и разпространява информационни материали по Програмата.

2.7. със съдействието на официалния ветеринарен лекар определя Вътрешни правила за работа на стационарната амбулатория и приюта, които се утвърждават от кмета на община Чепеларе.

3. Организации за защита на животните (ОЗЖ):


3.1. могат да стопанисват приют и/или подвижни амбулатории самостоятелно или съвместно с общината, съгласно чл. 41, ал. 4 или ал. 5 от ЗЗЖ.

3.2. ОЗЖ, които имат стационарни или подвижни амбулатории или приюти могат да кандидатстват за участие в Програмата пред Постоянна комисията по туризъм и околна среда към ОС – Чепеларе,съгласно чл. 40, ал. 4 от ЗЗЖ и сключат договор с община Чепеларе за изпълнение на Програмата.


3.3. съдействат при изготвянето на Наредба за придобиване, притежание, отглеждане на животни и участват в изработването на Програмата.

3.4. съдействат на общината като посочват свои представители за координация на работата между общината, ОЗЖ и граждани.


3.5.
съдействат за обработването на постъпилите жалби и сигнали, свързани с домашни и безстопанствени кучета, като осигуряват свои представители за проверка на сигналите и жалбите.


3.6.
предоставят описание на необработените кучета на амбулаторията и приюта, които работят по програмата. Съдействат при залавянето и връщането на кучетата.


3.7. поемат надзор върху обработени кучета и изпълняват мерки спрямо тях, съгласно чл. 49 и 50 от ЗЗЖ.


3.8.
съдействат за медийно отразяване на дейностите по Програмата.

3.9. могат да набират финансови средства за Програмата.


3.10. организират и провеждат задомителни кампании.


VI.
СРЕДСТВА, РЕСУРСИ И ВРЕМЕ ЗА ИЗПЪЛНЕНИЕ НА ПРОГРАМАТА

1. Източници на финансиране и материално обезпечаване на Програмата
1.1. Бюджет на община Чепеларе, съгласно чл. 40, ал. 1
1.2. Постъпления от такси, съгласно чл. 175 от ЗВД.
1.3. Дарения.
1.4. Финансиране на дейности по Програмата и от ОЗЖ.
2. Време за изпълнение
Съгласно §5 от Преходни и заключителни разпоредби на ЗЗЖ период за работа по Програмата е три годишен, за който период кучетата следва поетапно да бъдат изтеглени в приюти.

Дейностите по програмата и етапите се отчитат и актуализират ежегодно пред Постоянна комисията по туризъм и околна среда към ОС - Чепеларе и кмета на община Чепеларе.
VII.
ОЦЕНКА ЗА УСПЕВАЕМОСТ НА ПРОЕКТА - КРИТЕРИИ:
Очаквани резултати от осъществяването на програмата.
1. Качествени промени, които се очакват в следствие на изпълнение на мерките по програмата и обработването на безстопанствените кучета:

1.1. Повишаване на безопасността на градската среда;


1.2. Регистрацията, събираемостта на таксите за домашни кучета и стимулирането на кастрацията им ще спомогнат за трайното решаване на проблема и овладяване на притока на нежелани животни от дома към улицата.

1.3. Мониторинг върху популацията на безстопанствените кучета.

1.4. Намаляване на социалното напрежение.

1.5.Утвърждаване на европейските критерии за третиране на животни.

2. Количествени подобрения.

2.1. Постепенно намаляване на популацията на безстопанствени кучета, до изтеглянето им в приюти.


2.2. Увеличаване на броя на регистрираните домашни кучета.


2.3. Повишаване на постъпленията от таксата, съгласно чл. 175 от ЗВД.


2.4. Преброяване на популацията на безстопанствените кучета.

3. Критерии за изпълнението на програмата.

3.1. Брой на обработените животни.


3.2. Брой на регистрираните домашни кучета.


3.3. Брой на кастрираните кучета, които живеят на открито - по строежи, паркинги, дворове, складове и др.


3.4. Брой на кастрираните домашни кучета.


3.5.Брой на хората, които търсят съдействието на екипа за решаването на проблема с кучешката популация.



3.6. Брой на гражданите, участващи като доброволци в Програмата.


3.7. Брой на задомените кучета в края на третата година.


3.8. Годишен отчет за извършените дейности по Програмата и резултати, представени от кмета пред генералния директор на НВМС, съгласно чл. 40, ал.2 от ЗЗЖ.

VIII. НОРМАТИВНА БАЗА 

1. Закон за защита на животните.

2. Закон за ветеринарномедицинската дейност.

3. Международна практика 
4. Становище на световната здравна организация
5. Европейската конвенция за защита на животните

